กรมอนามัย แนะร้านอาหารในพื้นที่สีแดงเข้ม ยกระดับความปลอดภัยหลังคลายล็อก               นั่งกินห้องแอร์ได้ 50%
นายแพทย์สุวรรณชัย วัฒนายิ่งเจริญชัย อธิบดีกรมอนามัย กระทรวงสาธารณสุข กล่าวว่า จากมาตรการผ่อนคลายของ ศบค. ปรับลดพื้นที่ควบคุมสูงสุดและเข้มงวดเหลือ 4 จังหวัด ได้แก่ กรุงเทพมหานคร นนทบุรี ปทุมธานีและสมุทรปราการ โดยให้ร้านอาหารสามารถนั่งกินในร้านได้และเปิดให้บริการได้ไม่เกินเวลา 23.00 น.แต่ยังคงจำกัดจำนวนคนนั่ง 50% ของจำนวนที่นั่งปกติในบริเวณห้องปรับอากาศ (ห้องแอร์) คือหากภายในร้านมีที่นั่งสามารถรองรับลูกค้าได้ 100 คน  ก็จะจำกัดจำนวนการให้บริการได้ 50 คน โดยทุกร้านยังคงต้องเฝ้าระวังเรื่องความเสี่ยงให้มากขึ้นด้วย โดยเฉพาะอย่างยิ่งการเข้มงวดต่อมาตรการป้องกันโควิด-19 ทั้งการคัดกรอง วัดอุณหภูมิ เว้นระยะห่างระหว่างบุคคล  จัดการระบายอากาศที่เพียงพอ ถ้าเป็นห้องปรับอากาศ ต้องเปิดระบายอากาศทุก 1 ชั่วโมง ต้องทำความสะอาดโต๊ะทันทีหลังใช้บริการ รวมทั้งห้องน้ำ จุดสัมผัสร่วมและมีการจัดการขยะมูลฝอยทุกวัน จัดอุปกรณ์กินอาหารเฉพาะบุคคล ไม่ใช้ช้อนกลางร่วมกัน ร้านอาหารต้องประเมิน Thai Stop COVID Plus และติดประกาศให้ชัดเจน ส่วนพนักงานให้ประเมินผ่าน “ไทยเซฟไทย” ทุกครั้ง ก่อนเข้าทำงาน อีกทั้งควรยกระดับมาตรการป้องกันโควิด-19 ด้วยระบบการจองคิวออนไลน์ บริการสั่งซื้อกลับบ้าน รวมถึงแสดงรายละเอียดข้อมูลผู้ฉีดวัคซีน โดยการจัดหาวัคซีนสำหรับผู้ประกอบกิจการผู้สัมผัสอาหารและผู้ปฏิบัติงานในร้าน กรณีที่พบผู้ป่วยให้ปิดทันที 1-3 วัน เพื่อทำความสะอาดและฆ่าเชื้อโรคตามมาตรการควบคุมโรคและถ้าจะเปิดร้านต้องประเมินผ่านมาตรการที่กำหนดก่อน สำหรับผู้บริโภคต้องเฝ้าระวังและป้องกันตนเองอย่างเข้มข้น เมื่อใช้บริการในร้านอาหาร โดยสวมหน้ากากให้ถูกต้องตลอดเวลา ยกเว้นเวลากินอาหาร เนื่องจากผลการสำรวจอนามัยโพลเรื่องพฤติกรรมสุขภาพของประชาชนในการป้องกันโรคโควิด-19 ครั้งที่ 11 ระหว่างวันที่ 17 พฤษภาคม - 18 มิถุนายน 2564 พบว่าประชาชนสวมหน้ากากเป็นประจำเมื่อออกจากบ้านร้อยละ 97.8 ซึ่งลดลงเล็กน้อยจากการสำรวจครั้งผ่านมา จึงต้องเน้นย้ำให้ประชาชนที่ออกจากบ้านเพื่อมากินอาหารในร้าน ต้องสวมหน้ากาก เว้นระยะห่าง หมั่นล้างมือและสแกนแอปพลิเคชัน “ไทยชนะ” ทุกครั้ง เมื่อเดินทางไปสถานที่ต่างๆ ด้วย